Majdan (Gornji Milanovac)

**Majdan** je naselje u Srbiji u opštini Gornji Milanovac u Moravičkom okrugu. Prema popisu iz 2002. bilo je 513 stanovnika (prema popisu iz 1991. bilo je 597 stanovnika).

## Opšti podaci
Selo se prostire sa obe strane magistralnog puta M-21 (Ibarska magistrala). Na severu zahvata obronke Rudnika. U selu radi četvorogodišnja osnovna škola. Selo ima i pravoslavnu crkvu posvećenu Svetoj Trojici, koja je sagrađena 1891. od kamena nadgrobnih spomenika, na mestu gde je do tada bila drvena crkva.

Seoske litije su na prve Trojice.

U ataru Majdana se na magistrali često događaju saobraćajne nesreće sa fatalnim ishodom, najverovatnije zbog činjenice da je put sa blagim krivinama, ali nepregledan, što zna da zavara vozače.

U selu postoji fudbalski klub FK Majdan, koji igra u opštinskoj ligi.

## Historija
Majdan je naselje koje potiče najkasnije iz turskog doba (prema imenu), ali je moguće da se na ovom mestu, koje je vrlo pogodno za život i blisko današnjem Rudniku, i ranije nalazilo još i veće naselje, odnosno da je Majdan zapravo mesto gde se nalazio srednjevekovni Rudnik. Majdan je sve do 1815. bio deo Rudnika, a o njegovoj istoriji svedoče i brojni pronalasci starog novca i nakita.

Opšte je predanje da je u zaseoku Krasojevići živeo Pavle Orlović, srednjovekovni velmoža i junak. Do skora (pisano 1955) je postojala kula koja je smatrana njegovom, a danas od nje postoje samo temelji. Stariji ljudi su pamtili da je imala dva sprata.

Priča se da je u Majdanu bila varoš Srebrenica iz koje je u Kosovski boj pošlo 200 sabalja. To je vrlo moguće, s obzirom da u neposrednoj blizini sela izvire istoimena reka, ali je takođe moguće i to da se pod pojmom „Majdana“ (tj. Rudnika) u srednjem veku podrazumevala i veća oblast, koja je dopirala sve do Ljubičevca na istoku, u kome se nalaze ostaci srednjevekovnog grada Rudničke Srebrnice. Postoji i tvrdnja da je ovih 200 ratnika krenulo upravo pod komandom Pavla Orlovića.

Po predanju je u Majdanu sahranjen despot Đurađ Branković, zajedno sa svojom ženom, Prokletom Jerinom, a bili su sahranjeni na mestu Jelen-kamen (ili Jelin-kamen), pored Rudničke reke. Ovo mesto do danas nije pronađeno, a prema opisima položaja Jelen-kamena, to mesto se sada nalazi ispod brane flotacionog jezera koje se nalazi u sastavu rudnika olova i cinka.

U Majdanu je zarobljen jedan od prvih nemačkih tenkova koje su ustanici zarobili u 2. svetskom ratu.

## Arheološka nalazišta
S obzirom na svoju burnu i bogatu istoriju, Majdan obiluje ostacima iz davnih vremena. Pored pomenute kule Orlovića Pavla, u Majdanu postoje i ostaci nekoliko crkvica, starih grobalja (narod ih zove grčka i madžarska groblja), kao i utvrđenja. Najbolje je očuvano utvrđenje na Gradini, za koje se ne zna tačna namena i period u kome je korišćeno, ali se pretpostavlja da je bilo aktivno najkasnije u doba srpske despotovine.

U selu postoje ostaci (samo temelji) nekoliko srednjovekovnih crkava. Sredinom 20. veka su u Majdanu pronađena dva prstena, jedan sa grbom Brankovića, a drugi sa grbom Nikole Kosijera. U dolini Jazinskog potoka, ispod utvrđenja na Gradini, nalaze se ostaci nekoliko crkava.

U zaseoku Krasojevci, južno ispod Cvijićevog vrha, nalazili su se temelji crkvice koji su nedavno uništeni zbog gradnje seoskog puta.

## Slike

Image:Majdan.jpg|Stara kuća 
Image:Cardak_u_Majdanu.jpg|Čardak iz 1771. u Majdanu 
Image:Cardak spomen ploca.jpg|Spomen ploča na čardaku
Image:kuce u majdanu.jpg|Dvorište 
Image:Majdanska crkva.jpg|Majdanska crkva 


## Demografija
U naselju Majdan živi 436 punoletnih stanovnika, a prosečna starost stanovništva iznosi 45,1 godina (43,9 kod muškaraca i 46,2 kod žena). U naselju ima 167 domaćinstava, a prosečan broj članova po domaćinstvu je 3,07.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)